Ladislav Klíma

**Ladislav Klíma** (* 22. august 1878, Domažlice – † 19. apríl 1928 Praha) bol český prozaik, dramatik a básnik, ale predovšetkým filozof, ktorý je dokonca označovaný za najoriginálnejšieho českého mysliteľa.

Narodil sa v Domažliciach v rodine vyučeného mlynára, ktorý sa však týmto povolaním neživil, ale pracoval ako úradník v advokátskej kancelárii. Klíma, od mladosti zaujatý filozofiou, chodil až do roku 1895 na miestne gymnázium, ale v januári toho roku bol vylúčený za hanlivý výrok o habsburskej monarchii (vyhlásil ju za „prasačiu dynastiu“). Prestúpil teda na gymnázium do chorvátskeho Záhrebu, ale ani tam štúdium nedokončil a v roku 1904 odišiel do Prahy, kde sa usadil, viedol samotársky život a začal prispievať do časopisov, napríklad v rokoch 1919–21 do *Tribuny* a v roku 1925 do *Práva lidu*. Pretože nemal občianske povolanie, žil z dedičstva po príbuzných a z drobných príspevkov od priateľov, medzi ktorých patril aj básnik Otokar Březina.

Jeho filozofia sa zakladala na solipsizme (existujem len ja a moje zážitky) a voluntarizme (základom bytia je vôľa). Zo svetových filozofov bol ovplyvnený najmä Georgom Berkeleym (subjektívny idealizmus), Arthurom Schopenhauerom (pesimizmus) a Friedrichom Nietzschem (učenie o nadčloveku).

Klíma písal filozofické state aj krásnu literatúru, podstatná časť jeho diela zostala však až do jeho smrti vo forme rukopisov a až potom bola postupne vydávaná. Podľa vlastných slov tiež sám Klíma zničil asi 90 % svojich textov kvôli prílišnej obscénnosti. Jeho zobrané spisy boli vydané až v 90. rokoch v nakladateľstve Torst, počnúc vydaním trojdielneho diela *Velký román* v roku 1996.

Klíma bol na české pomery nekonvenčnou postavou, a to nielen svojimi názormi, ale aj spôsobom života. Pod vplyvom svojej filozofie odmietal ako zbytočné civilizačné návyky a svoje telo mučil alkoholom, fajčením a aj tým, že mu bolo jedno, čo jedol (podľa vlastných slov zjedol aj zadrhnutú myš). Práve alkoholizmus a experimentovanie s vlastným telom spôsobili jeho predčasnú smrť na tuberkulózu. Zomrel v Prahe, je pochovaný na Malvazinkách.

## Najznámejšie diela
**Svět jako vědomí a nic*, 1904 – filozofické dielo; existencia sveta je podľa autora závislá na individuálnom ľudskom Ja, svet je to, čo z neho Ja chcem mať 
**Utrpení knížete Sternenhocha*, 1928 – expresionistický román, príbeh tridsaťtriročného nemeckého šľachtica a jeho oveľa mladšej ženy Helgy, ktorú zároveň obdivuje aj nenávidí a nezvyčajnosť ich vzťahu podčiarkuje groteskné zveličenie; v opise života týchto dvoch postáv sa autor nevyhýba obscénnosti hraničiacej až s perverzitou; Helga svojho muža všemožne ponižuje a dopúšťa sa aj zločinu, že zabije ich dieťa; psychicky týrané knieža ju necháva zomrieť od hladu a prenasledovaný výčitkami sám zomiera
**Slavná Nemesis a jiné příběhy*, 1932 – výber noviel s témou túžby poznať tajomstvo života a smrti, vyšlo posmrtne
**Velký román*, 1996 (3 diely)

## Dráma
**Matěj Poctivý: Fantastická lidová veselohra o třech dějstvích*, 1922 – napísal ju spoločne s Arnoštom Dvořákom, z repertoáru Národného divadla v Prahe, kvôli protestom musela byť stiahnutá krátko po premiére

## Filozofické práce
**Duchovní přátelství*, 1905 – 26 
**Boj o Vše*, 1909 – 17 
**Čtyři listy filosofa Ladislava Klímy*, 1916 – 18 
**Filosofické listy Ladislava Klímy*, 1916 – 19 
**Traktáty a diktáty*, 1922 
**Matějovo vidění*, 1923 
**Vlastní životopis filosofa Ladislava Klímy*, 1924 
**Záznamy extatikovy*, 1925 
**Soud Boží: Novela z dob renaissance*, 1928 
**Arkanum - Cogitata - Sentence*, 1934 – myšlienky vybrané z autorovho denníka
**Mezi skutečností a snem*, 1937 
**Edgar a Eura*, 1938 
**Kladivo slov*, 1938 
**Juvenilie*, 1941 
**Čas a smrt*, 1970 
**Putování slepého hada za pravdou*, 1982 
**Viktorie*, 1986 
**Dios*, 1990 
**Lidská tragikomedie*, 1991 
**Podivuhodné příběhy*, 1991 
**Sus triumfans*, 1991 
**O Solovjevově etice*, 1993 
**Český román (torzo)*, 1993

## Externé odkazy
* Kompletná bibliografia a ukážky z diela

Kategória:Osobnosti z Domažlíc
Kategória:Českí spisovatelia
Kategória:Českí filozofi
Kategória:Existencialisti
Kategória:Úmrtia na tuberkulózu